Tämä totuus ei Soinin selittelyillä muuksi muutu, kirjoittaa Olli Ainola.

Timo Soini ripittäytyy Kreikan kolmannesta tukipaketista. JOHN PALMéN

Kelpo katolisen tavoin peruspomo Timo Soini ripittäytyy plokissaan Kreikan kolmannesta tukipaketista ja kuin syntejään tunnustaen anelee anteeksiantoa.

Muka katkera pala. Perussuomalaisten valiokuntaryhmä hyväksyi paketin yksimielisesti.

Näin se viisaus kummasti karttuu, kun pääsee hallitukseen.

Näin vähällä ei pidä Soinia päästää. Soini itse ei yleensä säästele sananruoskaa. Tässä tilanteessa hän hymähtäisi pilkallisesti: - Kuinka te kehtaatte! Ja kehtaattehan te!

Juuri tuolla tavalla Soini murjoi viime vaalikaudella edustajakollegoitaan. Hän piikitteli muiden puolueiden poliitikkoja selkärangattomiksi kiemurtelijoiksi, joita kiinnostaa enemmän ministeri-Audi kuin kansan paras. Armon saivat vain vasenryhmän kaksi änkyrää, jotka oli heitetty ulos vasemmistoliiton eduskuntaryhmästä.

Soini melskasi, miten valtiovarainministeri ”höpöttää” lapatessaan suomalaisten veronmaksajien rahoja saksalaisille ja ranskalaisille pankkiireille tai muille finanssirosvoille. Hän väitti hallituksen pönkittävän Saksan ja Ranskan suurvaltapolitiikkaa. Avustettavia hän luonnehti huijareiksi ja väärentäjiksi.

Soini vaati panemaan ”piikin kiinni heti”, koska ”niitä rahoja emme näe koskaan”. Hän vaati muutosta.

– Suomen ei pidä osallistua - ei latillakaan, ei eurollakaan, ei jenilläkään - enää näihin paketteihin, Soini pamautti.

Mikä muuttui? Vain Soinin suhtautuminen tukipolitiikkaan muuttui.

Eikä tämä tähän jäänyt. Soinin mukaan ainoastaan perussuomalaiset olivat olleet johdonmukaisia, perussuomalaiset ainoana ryhmänä olivat pitäneet kiinni vaalilupauksistaan, kun taas muut puolueet olivat pettureita.

– Kirkkoisä Augustinus sanoi aikanaan, että on paljon ihmisiä, jotka haluavat valehdella ja valehtelevatkin, mutta ei ole ihmisiä, jotka haluavat, että heille valehdellaan. Näin Soini läksytti muita.

Soinin politiikka viime vaalikaudella oli kuin kolmivaiheinen raketti. Suomen politiikkaa oli väärää ja sitä piti muuttaa, toiset puolueet olivat valehtelijoita, mutta perussuomalaiset pitivät sanansa. Tämä kantoraketti nosti Soinin vaaleissa hirmutulokseen ja valtaan.

Vaalipetos mikä vaalipetos. Tämä totuus ei Soinin selittelyillä muuksi muutu.

Soini siteerasi välikysymyksessä vuonna 2012 nobelisti Aleksandr Solzhenitsyniä: – Tavallisen rohkean ihmisen yksinkertainen teko on olla osallistumatta valheisiin, olla tukematta niitä. Tulkoot valheet maailmaan ja hallitkoot sitä, mutta ei minun kauttani.

Laittamattomasti sanottu kirjailijalta. Soinin suusta kuultuna tekopyhää lässytystä.